**NÁRODNÁ RADA SLOVENSKEJ REPUBLIKY**

**IX. volebné obdobie**

**367**

**VLÁDNY NÁVRH**

**na skrátené legislatívne konanie o vládnom návrhu zákona, ktorým sa mení a dopĺňa zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov a ktorým sa mení zákon č. 205/2023 Z. z. o zmene a doplnení niektorých zákonov v súvislosti s reformou stavebnej legislatívy v znení zákona č. 46/2024 Z. z.**

Vláda Slovenskej republiky predkladá vládny návrh na skrátené legislatívne konanie o vládnom návrhu zákona, ktorým sa mení a dopĺňa zákon Slovenskej národnej rady č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách v znení neskorších predpisov a ktorým sa mení zákon č. 205/2023 Z. z. o zmene a doplnení niektorých zákonov v súvislosti s reformou stavebnej legislatívy v znení zákona č. 46/2024 Z. z. (ďalej len „návrh zákona“).

Cieľom návrhu zákona je upraviť bezodplatný prevod majetku štátu – pozemkov vo vlastníctve Slovenskej republiky v správe Slovenského pozemkového fondu (ďalej len „pozemkový fond“) na obce a vyššie územné celky po vydaní kolaudačného rozhodnutia na stavbu, pod ktorou sú predmetné pozemky umiestnené.

Návrh zákona reflektuje na niekoľkoročný aplikačný problém v snahe vysporiadať vlastnícke vzťahy k pozemkom, na ktorých sú umiestnené stavby vo verejnom záujme, na výstavbu ktorých dal pozemkový fond súhlasné stanovisko k územnému konaniu alebo stavebnému konaniu.

Vzhľadom na to, že z rôznych dôvodov nedošlo k vysporiadaniu uvedených pozemkov, tento stav dlhodobo sťažuje obciam a vyšším územným celkom modernizáciu alebo rekonštrukciu ich majetku, ktorý sa nachádza na týchto pozemkoch vo vlastníctve štátu. Zároveň ani súčasná právna úprava štátnych pozemkov v správe pozemkového fondu nezabezpečuje reálne ich správu a údržbu, pokiaľ sú na nich umiestnené predmetné stavby.

Návrh zákona reflektuje na skutočnosť, že vláda Slovenskej republiky sa vo svojom programovom vyhlásení na roky 2023 – 2027 zaviazala podporovať plnenie poslania vyšších územných celkov ako svojho prirodzeného partnera a tiež partnera obcí a miest, aby sa reflektovalo na príslušné potreby regiónu, s podporou tvorby nových udržateľných pracovných miest, s diverzifikáciou regionálneho rozvoja a tým aj kvality života občanov.

Samospráva aktuálne nedisponuje dostatočnými finančnými prostriedkami. Obce a vyššie územné celky v rámci realizovania svojej modernizácie majú možnosť čerpať finančné prostriedky z európskych fondov, ktorú však sťažuje situácia okolo nevysporiadaných pozemkov.

Podľa § 89 ods. 1 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení neskorších predpisov vláda Slovenskej republiky navrhuje Národnej rade Slovenskej republiky, aby vzhľadom na to, že môže dôjsť k značným hospodárskym škodám, prijala návrh zákona v skrátenom legislatívnom konaní. Naliehavosť prijatia návrhu zákona vyplýva z potreby získať finančné prostriedky z európskych fondov a rozvíjať a skvalitniť potreby príslušného regiónu.

Uvedené legislatívne opatrenia je potrebné prijať tak, aby mohlo byť účinné čo najskôr, keďže neriešenie vzniknutej situácie alebo odďaľovanie jej riešenia by mohlo viesť k hospodárskym škodám.

Berúc do úvahy uvedenú argumentáciu sa návrh zákona predkladá v súlade s § 27 ods. 1 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky a o zmene a doplnení niektorých zákonov v znení neskorších predpisov.

Rimavská Sobota, 19. júna 2024

Robert Fico v. r.

predseda vlády

Slovenskej republiky

Richard Takáč v. r.

minister pôdohospodárstva

a rozvoja vidieka Slovenskej republiky